Paramedici, brandbestryders gaan betoog in Jhb-middestadFoto: City of Johannesburg/Arrive Alive Brandbestryders en paramedici van Stad Johannesburg gaan Vrydag ŉ optog in die middestad hou ná ŉ reeks aanvalle op nooddienspersoneel. Robert Mulaudzi, woordvoerder van die stad se nooddienste, het in ŉ verklaring gesê die optog het ten doel om bewusmaking te skep onder inwoners om brandbestryders en paramedici by te staan. “Hierdie mans en vroue werk onverpoosd om die lewens en eiendom van alle inwoners van die Stad Johannesburg te alle tye te beskerm,” het Mulaudzi bygevoeg. “Die toename in aanvalle op nooddienspersoneel lei tot vrees onder nooddienspersoneel en ontwrig dienslewering aan gemeenskappe.” Hy het gesê 10 voorvalle, waar nooddienspersoneel aangeval of beroof is, is sedert die begin van die jaar aangemeld.